Il-lejla t-tajba. Għandna kif temmejna diversi sigħat ta' diskussjoni, iffokati fuq tliet sfidi kbar li qed tiffaċċja l-Ewropa. L-ewwel nett, l-Ukraina. Il-President Poroshenko aġġornana dwar is-sitwazzjoni terribbli f'pajjiżu b'riżultat tal-aggressjoni mir-Russja. Tana valutazzjoni inkwetanti tal-ftehim milħuq dalgħodu f'Minsk. Irringrazzjajna lill-Kanċilliera Merkel u l-President Hollande għall-isforzi indispensabbli tagħhom għall-paċi fl-Ukraina. Huma ppreżentaw ir-riżultati tat-taħditiet f'Minsk. L-appoġġ tagħna huwa kawt. Kliem imniżżel fuq karta jrid jissarraf f'azzjonijiet ta' veru. Il-waqfien mill-ġlied irid jiġi rispettat. Irridu naraw li t-tensjoni tonqos tabilħaqq. Dan ma jikkonċernax biss l-indipendenza, is-sovranità u l-integrità territorjali tal-Ukraina. Huwa l-ordni ġeopolitiku kollu fl-Ewropa wara l-1989 li jinsab f'periklu. Se nkunu lesti għal kwalunkwe żvilupp, tajjeb jew ħażin. Id-dibattitu tagħna ffoka fuq kif se nappoġġaw l-implimentazzjoni tal-ftehim. Jekk dan ma jseħħx, mhux se żżommu lura milli nieħdu l-passi meħtieġa. Ninsabu magħqudin. Se nibqgħu nirsistu. Minbarra theddid għall-paċi estern, l-Unjoni Ewropea qed tiffaċċja għedewwa fi ħdanha. Ħames ġimgħat ilu biss, terroristi qatlu 17-il persuna fi Franza. Se nikkooperaw flimkien biex niffaċċjaw din it-theddida, mhux b'emozzjoni jew reazzjoni żejda, iżda b'kalma u determinazzjoni. Qbilna dwar prijoritajiet ġodda fil-ġlieda kontra t-terroriżmu. Li hu meħtieġ l-aktar huwa ftehim dwar l-iskambju tar-reġistri tal-passiġġieri fl-Unjoni Ewropea. Dan għandna bżonnu malajr. Dwar il-Greċja, il-President tal-Grupp tal-Euro aġġornana dwar id-diskussjoni intensiva tal-bieraħ bejn il-Ministri tal-Finanzi. Il-Kunsill Ewropew ma daħalx f'negozjati dwar din il-kwistjoni. Illum, il-Prim Ministru Tsipras u l-President tal-Grupp tal-Euro talbu lill-istituzzjonijiet biex jaħdmu fuq valutazzjoni teknika. Din għandha tistabbilixxi bażi komuni qabel ma jiltaqa' l-Grupp tal-Euro nhar it-Tnejn li ġej. Tkellimna wkoll dwar it-titjib tal-politika ekonomika fiż-żona tal-euro. Wara d-deċiżjoni reċenti mill-BĊE, huwa essenzjali li l-ekonomiji nazzjonali jinġiebu għal kollox kompatibbli mal-unjoni monetarja. Biex iseħħ dan, ir-riformi strutturali jeħtieġu sjieda politika qawwija fil-livell nazzjonali. Aħna se nkomplu nħabirku għal Unjoni Ekonomika u Monetarja ġenwina. Dan kien summit "informali". Madankollu, għamilna progress tajjeb. F'Marzu, ħames ġimgħat oħra, se nerġgħu niltaqgħu. Sadanittant se nkomplu nsegwu l-iżviluppi mill-qrib. Nirringrazzjakom. Ara l-paġna tal-laqgħa